ગુજરાત ઠંડીના ચમકારાથી ચમકી રહ્યું છે, મઝા આવે છે. સવારે ચાલવા જઈએ ત્યારે પવનમાં ઉતરાણનું ગીત લહેરાતું હોય, થોડું ધુમ્મસ આપણા સમાજમાં સ્થિર થયેલા ‘કંફ્યુજન’ના સમાચાર આપવા આવ્યું હોય તે રીતે છાપાના રંગે ફેલાઇ ગયું હોય છે. સવારની સ્કૂલબસોમાં બેઠેલા બાળકોને જોઇએ ત્યારે ખ્યાલ આવે કે આવા પ્રકારની ઠંડીને “ગુલાબી” ઠંડી કેમ કહેવામાં આવે છે. સ્કૂટર પર નીકળેલી યુવતી ઉતાવળમાં છે કે ઠંડીનો સામનો કરી રહી છે તે નિશ્ચિત કરવું મુશ્કેલ છે. રીક્ષામાં જતા એક પરિવારમાં બોલતી મહિલાનો અવાજ રોડ પર ઢળી રહ્યો છે ત્યારે એના પતિની મફલરને કાન પર બાંધવાની હરકત મને થોડી રમૂજમાં ધકેલે છે. ઝાડ નીચે રોટલો શેકતી શ્રમજીવી સ્ત્રી માટે દિવસની શરુઆત થઇ ગઈ છે.